10 van 16 ontsnaptes steeds op vrye voetArgieffoto: ANA. Tien van die 16 verdagtes wat verlede week uit “Sun City”, ŉ korrektiewe sentrum in Johannesburg, ontsnap het, is steeds op vrye voet. Maroela Media het vroeër berig 16 verdagtes het op 9 April uit ŉ Johannesburgse gevangenis ontsnap. Die verhoorafwagtende gevangenes het omstreeks 03:00 uit die Johannesburgse Medium A-tronk, ontsnap. Twee van die 16 is op 10 April in ŉ skietgeveg in KwaZulu-Natal deur die Valke doodgeskiet. Mandla Mkabela, waarnemende nasionale kommissaris van korrektiewe dienste, het Donderdag die parlement se portefeuljekomitee oor justisie en korrektiewe dienste toegespreek en bevestig twee ontsnaptes is in ŉ skietgeveg met die polisie doodgeskiet en vier is in hegtenis geneem. “Die departement het reeds stappe gedoen om sekuriteit te verskerp, insluitend ŉ hoëvlak ondersoek na die ernstige veiligheidsbreuk, soos aangevra deur die minister van justisie en korrektiewe dienste,” het Mkabela gesê. Hy het gesê tesame met die polisie en ander wetstoepassingsagentskappe werk hulle onverpoosd om te verseker dat die laaste tien ontsnaptes ook vasgetrek word. Die 16 ontsnaptes wat meestal vir verkragting, roof en moord in die tronk was, het deur ŉ muur in die tronk gebreek voordat hulle ontsnap het. Mkabela het gesê hulle sal geen steen onaangeroer laat nie om te verseker dat die skuldiges, of dit nou beamptes, gevangenes of enigiemand anders is, aan die pen ry. Dié ontsnapping volg ná ŉ ander ontsnapping uit die Pollsmoor- korrektiewe sentrum in Kaapstad verlede maand. In daardie geval is al die ontsnaptes binne 36 uur vasgetrek. Mkabela het gesê hoewel dié ontsnapping onaanvaarbaar is, het die departement wel daarin geslaag om verskeie ander ontsnappingspogings die afgelope paar jaar te fnuik. Volgens hom was daar tussen 1 April 2016 en 31 Maart 2018 80 ontsnappogings wat gefnuik is en volgens korrektiewe dienste se statistieke het die getal ontsnaptes drasties gedaal oor die afgelope twee dekades. Mkabela het gesê daar was 1 244 ontsnappings in 1995 en tydens die 2016/2017 boekjaar net 50. “Meeste van die gevangenes wat oor die jare ontsnap het, is weer in hegtenis geneem. Meeste korrektiewe dienste beamptes is hardwerkend en moet geprys word vir hul dienste wat hulle onder moeilike omstandighede lewer,” het Mkabela gesê. Hy het wel toegegee dat daar sommige kriminele beamptes is wat die “edele doelstellings vir ŉ veiliger Suid-Afrika prysgee vir ŉ vinnige geldjie op die altaar van gierigheid”. Volgens hom is 34 korrektiewe beamptes tydens die 2015/2016-boekjaar aangekla en skuldig bevind aan korrupte aktiwiteite terwyl 118 in dieselfde tydperk afgedank is. Tydens die 2016/2017-boekjaar is 37 beamptes aangekla en skuldig bevind aan korrupsie. “Ons ondersoek en dank nie net die beamptes af nie, hul word krimineel ondersoek,” het Mkabela bygevoeg.